Tychy: Ze 4 prōmilami za kōłko
Tyscy szandarzi zastawiyli 37-latka, co kludziōł auto ze hned 4 prōmilami alkoholu w ôrganiźmie. Chop rajzowoł społym z ôpitōm partnerkōm, co z niōm fajrowoł na przileżytość jeji gyburstagu. Znoszynie toastōw z wysokoprocyntowych trunkōw i siadanie za kōłko prziniesie chopowi ino problymy. Możliwe, iże dziynki gibkij reakcyji szandarōw niy doszło do tragedyje na drōdze.
Policyjōny dojzdrzeli auto marki Daewoo Matiz, co jechało cołkōm jezdniōm. Jego szofer jechoł ôd jednego rantu do drugigo, tōż szandarzi zaroz postanowiyli zastawić wozidło do kōntrole. Pokozało sie, iże 37 lot stary szofer je kōmpletnie ôżarty. Podszukowanie na zawartość alkoholu w jego ôrganiźmie wykozało bezma 4 prōmile alkoholu.
Chop rajzowoł ze swojōm partnerkōm, co jeji wynik podszukowanio alkōmatym wykozoł bez 3 prōmile. Pokozało sie, iże pora fajrowała gyburstag kobiyty i niy byłoby w tym nic złego, keby niy uzdali sie jechać autym.
Niyôdpedzialny kerowca po wytrzyźwiyniu bydzie sie tumaczōł szlakowym. Ô jego dalszym losie postanowi prokuratōr. Za jazda na fleku grozi kora 2 lot pozbycio wolności.
Zdrzōdło i foto: KMP Tychy
szl_Latn szl_Latn szl_Latn szl_Latn szl_Latn szl_Latn